**Ryan Alexander Gordon Smyth** (s. 21. helmikuuta 1976 Banff, Alberta) on kanadalainen uransa lopettanut jääkiekkoilija. Hänen pelipaikkansa oli vasen laitahyökkääjä. Smyth edusti pääosan NHL-urastaan Edmonton Oilersia, 15 kautta. Hän pelasi lisäksi New York Islandersissa, Colorado Avalanchessa ja Los Angeles Kingsissä. Kaikkiaan Smyth pelasi 19-vuotisella NHL-urallaan 1 270 runkosarjaottelua ja 93 pudotuspeliottelua. Lisäksi hän edusti Kanadaa useassa arvoturnauksessa ja voitti olympiakultaa sekä kaksi maailmanmestaruutta.

Ura
---

### Juniorivuodet

Ennen ammattilaisuraansa Smyth pelasi vuosina 1992–1995 kolme täyttä kautta WHL-junioriliigan Moose Jaw Warriorsissa. Ensimmäiset kaksi WHL-otteluaan hän pelasi jo kauden 1991–1992 lopulla. Hän teki parhaat tehopisteensä kahdella jälkimmäisellä WHL-kaudellaan. Kaudella 1993–1994 hän teki 50 maalia ja antoi 55 maalisyöttöä 72 runkosarjaottelussa, ja 1994–1995 hän teki 41 maalia ja antoi 45 maalisyöttöä 50 runkosarjaottelussa. Kaudella 1993–1994 hän oli joukkueensa piste-, maali- ja syöttöpörssien kärjessä ja 1994–1995 joukkueensa toiseksi eniten pisteitä ja maaleja tehnyt pelaaja Curtis Brownin jälkeen. Vuonna 1995 Smyth nimettiin WHL:n itäisen konferenssin toiseen tähdistökentälliseen.

### Ammattilaisura

Edmonton Oilers varasi Smythin kuudennella vuorolla NHL:n vuoden 1994 varaustilaisuuden ensimmäisellä kierroksella. Smyth pelasi Edmontonissa ensimmäiset kolme NHL-otteluaan vuonna 1995, työsulun lyhentämällä runkosarjakaudella 1994–1995. Varsinaisella tulokaskaudellaan, kaudella 1995–1996, hän pelasi 48 NHL:n runkosarjaottelua ja teki 11 tehopistettä. Hän pelasi kaudella 1995–1996 myös AHL-seura Cape Breton Oilersissa yhdeksän runkosarjaottelua.

Kaudella 1996–1997 Smyth oli Edmontonin paras maalintekijä ja toiseksi paras pistemies Doug Weightin jälkeen tehtyään 82 runkosarjaottelussa 39 maalia ja annettuaan 22 maalisyöttöä. 39 maalia kaudessa jäi hänen NHL-uransa ennätykseksi. Myöhemmällä urallaan hän ylitti 30 runkosarjamaalin rajan kahdesti (31 maalia kaudella 2000–2001 ja 36 maalia kaudella 2005–2006) ja 50 tehopisteen rajan yhdeksän kertaa. Piste-ennätyksensä, 70 tehopistettä, hän teki runkosarjakaudella 2000–2001, jolla hän teki 82 ottelussa 31 maalia ja antoi 39 maaliin johtanutta syöttöä. Smyth oli Edmontonin paras pistemies kahdella kaudella, 2002–2003 ja 2003–2004, ja tehokkain maalintekijä viidellä kaudella kauden 1996–1997 lisäksi.

Smyth pelasi NHL:n pudotuspeleissä yhdellätoista kaudella. Keväällä 2006 hän oli mukana, kun Edmonton eteni Stanley Cupin loppuotteluihin; Carolina Hurricanes voitti kuitenkin mestaruuden otteluvoitoin 4–3. Smyth teki kevään 2006 pudotuspeleissä 24 ottelussa seitsemän maalia, muun muassa voittomaalin loppuottelusarjan kolmannessa ottelussa, ja yhdeksän syöttöpistettä.

Smythin pelaajasopimus Edmontonin kanssa oli päättymässä kauden 2006–2007 jälkeen, ja hänestä oli tulossa rajoittamaton vapaa pelaaja. Edmontonin toimitusjohtaja Kevin Lowe ja Smythin agentti yrittivät saada uutta sopimusta aikaan ennen siirtorajaa, mutta epäonnistuivat. Lowe vaihtoi Smythin New York Islandersiin, josta Edmonton sai vaihdossa nuoret hyökkääjät Robert Nilssonin ja Ryan O’Marran sekä ensimmäisen kierroksen varausoikeuden kesän 2007 varaustilaisuuteen. Islandersia Smyth ei edustanut kuin muutaman kuukauden, sillä heinäkuussa 2007 hän teki vapaana pelaajana viisivuotisen pelaajasopimuksen Colorado Avalanchen kanssa. Colorado vaihtoi hänet kahden kauden jälkeen heinäkuussa 2009 Los Angeles Kingsiin, josta se sai vaihdossa kaksi puolustajaa, Tom Preissingin ja Kyle Quinceyn, ja viidennen kierroksen varausvuoron vuonna 2010. Smyth pelasi myös Los Angelesissa kahden kauden ajan, minkä jälkeen hän palasi kesäkuussa 2011 Edmontoniin pelaajakaupassa. Los Angeles sai Smythistä vaihdossa hyökkääjä Colin Fraserin ja seitsemännen kierroksen varausvuoron vuonna 2012.

Smyth pelasi Edmontoniin paluunsa jälkeen vielä kolme kautta ennen kuin lopetti uransa keväällä 2014. Hän pelasi Edmonton Oilersissa vuosina 1995–2007 ja 2011–2014 yhteensä 971 runkosarjaottelua, joissa teki 296 maalia ja antoi 335 maalisyöttöä, ja 68 pudotuspeliottelua, joissa teki 22 maalia ja antoi 21 maalisyöttöä. Hän on seuran historian viidenneksi paras maalintekijä ja kuudenneksi paras pistemies runkosarjassa sekä kahdeksanneksi paras maalintekijä ja 12:nneksi paras pistemies pudotuspeleissä. Hän on pelannut seurassa toiseksi eniten runkosarjaotteluja Kevin Lowen (1 037) jälkeen. Koko NHL-urallaan Smyth pelasi yhteensä 1 270 runkosarja- ja 93 pudotuspeliottelua. Hän teki runkosarjassa 842 tehopistettä, 386 maalia ja 456 syöttöpistettä, ja pudotuspeleissä 59 tehopistettä, 28 maalia ja 31 syöttöpistettä.

### Maajoukkue

Smyth edusti Kanadaa useissa kansainvälisissä jääkiekkoturnauksissa, minkä vuoksi häntä kutsutaan lempinimellä *Captain Canada*. Hän edusti maataan kahdeksissa jääkiekon maailmanmestaruuskilpailuissa (1999–2005 ja 2010), kaksissa talviolympialaisissa (2002 ja 2006), vuoden 2004 jääkiekon maailmancupissa ja vuoden 1995 nuorten jääkiekon maailmanmestaruuskilpailuissa. Kanadan voittoon päättyivät näistä turnauksista maailmanmestaruuskilpailut 2003, maailmanmestaruuskilpailut 2004, Salt Lake Cityn olympialaisten jääkiekkoturnaus 2002 ja kaksi viimeksi mainittua.

Smyth teki parhaat tehopisteensä maajoukkueessa maailmanmestaruuskilpailuissa 2000, joissa hän teki yhdeksässä ottelussa yhdeksän tehopistettä (kolme maalia ja kuusi syöttöpistettä), ja olympialaisissa 2002, joissa hän oli neljällä maalillaan maalipörssin jaetulla kolmannella sijalla. Hän toimi Kanadan kapteenina kuusissa MM-kilpailuissa (2001–2005 ja 2010; pystyi pelaamaan viimeksi mainituissa tosin vain yhdessä ottelussa) ja hän on eniten jääkiekon MM-kilpailuotteluja pelannut kanadalainen yli kuudellakymmenellä ottelullaan.

Perhe
-----

Smyth on naimisissa. Hänellä on vaimonsa Staceyn kanssa neljä lasta, tyttäret Isabella (s. 2003), Elizabeth (s. 2005) ja Gabrielle sekä poika Alexander (s. 2008). Ryanin isoveli Kevin Smyth on entinen NHL-jääkiekkoilija.

Tilastot
--------


|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1991–1992 | Moose Jaw Warriors | WHL | 2 | 0 | 0 | 0 | 0 | — | — | — | — | — |
| 1992–1993 | Moose Jaw Warriors | WHL | 64 | 19 | 14 | 33 | 59 | — | — | — | — | — |
| 1993–1994 | Moose Jaw Warriors | WHL | 72 | 50 | 55 | 105 | 88 | — | — | — | — | — |
| 1994–1995 | Moose Jaw Warriors | WHL | 50 | 41 | 45 | 86 | 66 | 10 | 6 | 9 | 15 | 22 | Kakkostähdistö |  |  |  |  |  | JMM | 7 | 2 | 5 | 7 | 4 |
|  | Edmonton Oilers | NHL | 3 | 0 | 0 | 0 | 0 | — | — | — | — | — |
| 1995–1996 | Edmonton Oilers | NHL | 48 | 2 | 9 | 11 | 28 | — | — | — | — | — |
|  | Cape Breton Oilers | AHL | 9 | 6 | 5 | 11 | 4 | — | — | — | — | — |
| 1996–1997 | Edmonton Oilers | NHL | 82 | 39 | 22 | 61 | 76 | 12 | 5 | 5 | 10 | 12 |
| 1997–1998 | Edmonton Oilers | NHL | 65 | 20 | 13 | 33 | 44 | 12 | 1 | 3 | 4 | 16 |
| 1998–1999 | Edmonton Oilers | NHL | 71 | 13 | 18 | 31 | 62 | 3 | 3 | 0 | 3 | 0 |  |  |  |  |  |  | MM | 10 | 0 | 2 | 2 | 12 |
| 1999–2000 | Edmonton Oilers | NHL | 82 | 28 | 26 | 54 | 58 | 5 | 1 | 0 | 1 | 6 |  |  |  |  |  |  | MM | 9 | 3 | 6 | 9 | 0 |
| 2000–2001 | Edmonton Oilers | NHL | 82 | 31 | 39 | 70 | 58 | 6 | 3 | 4 | 7 | 4 |  |  |  |  |  |  | MM | 7 | 2 | 3 | 5 | 4 |
| 2001–2002 | Edmonton Oilers | NHL | 61 | 15 | 35 | 50 | 48 | — | — | — | — | — |  |  |  |  |  |  | OK | 6 | 0 | 1 | 1 | 0 |
|  |  |  |  |  |  |  |  |  |  |  |  |  |  |  |  |  |  |  | MM | 7 | 4 | 0 | 4 | 2 |
| 2002–2003 | Edmonton Oilers | NHL | 66 | 27 | 34 | 61 | 67 | 6 | 2 | 0 | 2 | 16 |  |  |  |  |  |  | MM | 9 | 2 | 2 | 4 | 2 |
| 2003–2004 | Edmonton Oilers | NHL | 82 | 23 | 36 | 59 | 70 | — | — | — | — | — |  |  |  |  |  |  | MM | 9 | 2 | 2 | 4 | 2 |
| 2004–2005 | työsulku / ei pelannut |  |  |  |  |  |  |  |  |  |  |  |  |  |  |  |  | MC | 6 | 3 | 1 | 4 | 2 |
|  |  |  |  |  |  |  |  |  |  |  |  |  |  |  |  |  |  |  | MM | 9 | 2 | 1 | 3 | 6 |
| 2005–2006 | Edmonton Oilers | NHL | 75 | 36 | 30 | 66 | 58 | 24 | 7 | 9 | 16 | 22 |  |  |  |  |  |  | OK | 6 | 0 | 1 | 1 | 4 |
| 2006–2007 | Edmonton Oilers | NHL | 53 | 31 | 22 | 53 | 38 | — | — | — | — | — |
|  | New York Islanders | NHL | 18 | 5 | 10 | 15 | 14 | 5 | 1 | 3 | 4 | 4 |
| 2007–2008 | Colorado Avalanche | NHL | 55 | 14 | 23 | 37 | 50 | 8 | 2 | 3 | 5 | 2 |
| 2008–2009 | Colorado Avalanche | NHL | 77 | 26 | 33 | 59 | 62 | — | — | — | — | — |
| 2009–2010 | Los Angeles Kings | NHL | 67 | 22 | 31 | 53 | 42 | 6 | 1 | 1 | 2 | 6 |  |  |  |  |  |  | MM | 1 | 0 | 0 | 0 | 0 |
| 2010–2011 | Los Angeles Kings | NHL | 82 | 23 | 24 | 47 | 35 | 6 | 2 | 3 | 5 | 0 |
| 2011–2012 | Edmonton Oilers | NHL | 82 | 19 | 27 | 46 | 82 | – | – | – | – | – |
| 2012–2013 | Edmonton Oilers | NHL | 47 | 2 | 11 | 13 | 40 | – | – | – | – | – |
| 2013–2014 | Edmonton Oilers | NHL | 72 | 10 | 13 | 23 | 44 | – | – | – | – | – |
| NHL yhteensä | 1 270 | 386 | 456 | 842 | 976 | 93 | 28 | 31 | 59 | 88 | **aikuisten arvokisat** | 79 | 18 | 19 | 37 | 34 |

Lähteet
-------

* Ryan Smyth The Internet Hockey Databasessa (englanniksi)
* Ryan Smyth Legends of Hockey -sivustolla (englanniksi)

### Viitteet

1. 1 2 3 4 5 6  Legends of Hockey
2. ↑  1993–94 Moose Jaw Warriors (WHL) *hockeydb.com*
3. ↑  1994–95 Moose Jaw Warriors (WHL) *hockeydb.com*
4. ↑  1996-97 Edmonton Oilers (NHL) *hockeydb.com*
5. ↑  2002–03 Edmonton Oilers (NHL) *hockeydb.com*
6. ↑  2003–04 Edmonton Oilers (NHL) *hockeydb.com*
7. ↑  Diamos, Jason: HOCKEY; Goaltending and Late Goal Put Oilers Back in Series.  *The New York Times*, 11.6.2006. Artikkelin verkkoversio. Viitattu 11.7.2011.  (englanniksi)
8. ↑  CBC Sports: Ryan Smyth says goodbye to Edmonton *CBCSports.ca*.  28.2.2007. Viitattu 5.7.2009. (englanniksi)
9. ↑  Associated Press: Sakic helped lure Smyth, Hannan to sign with Avs *ESPN.com*.  2.7.2007. Viitattu 27.6.2011. (englanniksi)
10. ↑  Cullen, Scott: Numbers Game: Smyth returns to Edmonton *TSN.ca*.  26.6.2011. Viitattu 27.6.2011. (englanniksi)
11. ↑  Van Diest, Derek: Oilers' Smyth, 'Captain Canada,' set to retire *NHL.com*.  11.4.2014. Viitattu 19.4.2014. (englanniksi)
12. ↑  Edmonton Oilers [NHL] all-time player roster *hockeydb.com*
13. ↑  All-Time Playoff Leaders *OilFans.com*
14. ↑  Canadian Press: Ryan Smyth regains title of Captain Canada for worlds *aol.sportingnews.com*.  7.5.2010.  Arkistoitu 11.7.2011. Viitattu 9.4.2011. (englanniksi)
15. ↑  Canadian Press: Canadian captain Ryan Smyth misses world championship game with injured ankle *NHL.com*.  10.5.2010. Viitattu 9.4.2011. (englanniksi)
16. ↑  Canadian Press: Captain Canada Smyth to wear the Maple Leaf *CTV.ca*.  7.2.2006.  Arkistoitu 19.8.2007. Viitattu 5.7.2009. (englanniksi)
17. ↑  Where to play next season *ESPN*. Viitattu 15.7.2011. (englanniksi)
18. ↑  Celeb Births of 2005 *celebritybabies.people.com*.  Arkistoitu 24.5.2011. Viitattu 15.7.2011. (englanniksi)
19. ↑  MacKinnon, John: MacKinnon: Smyth’s work ethic in the NHL and beyond epitomized Edmonton *EdmontonJournal.com*. Viitattu 19.4.2014. (englanniksi)
20. ↑  Colorado Avalanche: Media Guide 2008–09 (pdf) (s. 84) *downloads.avalanche.nhl.com*.  Arkistoitu 14.7.2011. Viitattu 15.7.2011. (englanniksi)).
21. ↑  Wigge, Larry: Avalanche adds a true warrior in Ryan Smyth *NHL.com*.  15.10.2007. Viitattu 5.7.2009. (englanniksi)
22. ↑  Ryan Smyth, Bio *kings.nhl.com*. Viitattu 27.6.2011. (englanniksi)
23. ↑  Kevin Smyth Legends of Hockey -sivustolla (englanniksi)
24. ↑  HockeyDB

Aiheesta muualla
----------------

* Kuvia tai muita tiedostoja aiheesta **Ryan Smyth** Wikimedia Commonsissa

Kanadan joukkue – Jääkiekon MM-kilpailut 2010
2 Russell |
4 Del Zotto |
5 Giordano |
8 Burns |
9 Downie |
10 Perry |
11 Raymond |
13 Whitney |
14 Eberle |
17 Bourque |
18 Staal |
19 Kane |
20 Tavares |
21 Laich |
22 Beauchemin |
28 Cumiskey |
29 Ott |
30 Johnson |
40 Dubnyk |
47 Peverley |
50 Mason |
57 Myers |
91 Stamkos |
92 Duchene |
94 Smyth |
Valmentaja MacTavish